钦定古今图书集成/明伦汇编/官常典/第354卷 > 伍骥
## 钦定古今图书集成/明伦汇编/官常典/第354卷 > 伍骥

按《明外史》本传：“骥字德良，安福人。景泰五年进士。授
御史。庄重寡言笑，见义敢为。天顺七年，巡按福建。先
是上杭贼起，都指挥佥事丁泉，汶上人，善捍御，贼屡
攻城，皆为所却。已而贼转炽，骥入境，闻之，立驰入汀
州，调援兵四集。骥单骑诣贼垒，贼不意御史猝至，皆
擐甲露刃，骥从容立马，谕以祸福。贼见其至诚，感悟”
泣下。归附者千七百馀户，给以牛种，俾复故业。惟贼
首李宗政负固不服，遂与泉深入破之。泉力战，为贼
所害。骥吊死恤伤，激以忠义，复与贼战，连破十八砦，
俘斩八百馀人，四境悉平。而骥冒瘴疠成疾，班师至
上杭卒。军民哀之如父母，旦夕临者数千人，争出财
立祠。成化中，以知县萧宏请，诏与泉并祠，赐祠名“褒
忠。”